Bumm.sk | A Sevilla az EL-győztes, nem tört meg a Guttmann-átok
A Sevilla az EL-győztes, nem tört meg a Guttmann-átok
2014. május 15. csütörtök - 07:41
A Sevilla nyerte a labdarúgó Európa Ligát, mivel szerdán a torinói fináléban gól nélküli döntetlen után büntetőpárbajban legyőzte a Benfica együttesét.
A Sevilla 2006 és 2007 után idén harmadik alkalommal hódította el a második számú európai kupát, ezzel az örökrangsorban csatlakozott az élen álló Juventus, Internazionale, Liverpool, Barcelona, Valencia ötöshöz.
A tavaly is döntős Benfica viszont továbbra sem tudta megtörni Guttmann Béla átkát, a portugál csapat sorozatban nyolcadik európai kupadöntőjét bukta el azt követően, hogy a magyar szakember 1962-es távozásakor - amelyet két BEK-elsőség előzött meg - a legenda szerint megátkozta a klubot, hogy nélküle 100 évig nem nyer nemzetközi trófeát.
A Sevilla sikere azt is jelenti, hogy idén mindkét európai kupasorozatban spanyol siker születik, ugyanis a Bajnokok Ligája döntőjét két madridi csapat, az Atlético és a Real vívja.
A két csapat szinte teljesen eseménytelen első félidőt játszott, és hogy némi izgalom is legyen, arról Maxi Pereira gondoskodott, a 45. percben leadott veszélyes lövését azonban Beto kapus hárította.
A fordulást követő első percekben mindkét csapat előtt adódott egy-egy nagy lehetőség, majd a spanyolok fokozatosan átvették az irányítást és nyomás alá helyezték riválisukat. A hajrára fordult a játék képe, a Benfica próbálta eldönteni az összecsapást a rendes játékidőben, de az eredmény nem változott, így jöhetett a ráadás.
A hosszabbítás első félidejének legnagyobb lehetősége a Sevilla előtt adódott, ekkor Bacca iramodott meg a félpályáról, majd centikkel lőtt mellé. A második tizenöt percben már nem alakult ki ziccer, azaz következhettek a büntetők.
Lima a Benficától magabiztosan lőtt a jobb sarokba (0-1). A Sevillában játszó Bacca nagy erővel a léc alá bombázott (1-1). Cardozo a jobb alsót vette célba, de Beto hárított. Mbia a kapu jobb oldalába bombázott (2-1). Rodrigo gyenge lövését Beto tolta ki a bal alsó sarokból. Coke óriási erővel lőtt a kapu jobb oldalába (3-1). Luisao a kapu jobb oldalába helyezett (3-2). Gameiro hatalmas erővel lőtt a léc alá (4-2).
Két kivédett büntetőjével a sevillai Beto kapus bizonyult a meccs hősének, így a Sevilla nyerte a kupát.